TTCL รับทรัพย์ 436 ลบ. หลังขาย PP “Sojitz Corporation” ราคา 7.795 บ./หุ้น
TTCL รับทรัพย์ 436 ลบ. หลังขาย PP “Sojitz Corporation” ราคา 7.795 บ./หุ้น
20 ส.ค. 2561

บริษัท ทีทีซีแอล จำกัด (มหาชน) หรือ TTCL เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ตามที่ที่ประชุมคณะกรรมการบริษัทของบริษัท ครั้งที่ 7/2561 เมื่อวันที่ 31 กรกฎาคม 2561 มอบหมายให้คณะกรรมการบริหาร มีอำนาจดำเนินการต่างๆ ในการจัดสรรหุ้นสามัญเพิ่มทุนของบริษัท ให้แก่บุคคลในวงจำกัด
โดยที่ประชุมคณะกรรมการบริหารของบริษัทฯ เมื่อวันที่ 2 สิงหาคม 2561 ได้มีมติอนุมัติการออกและเสนอขายหุ้นสามัญเพิ่มทุนจำนวน 56,000,000 หุ้น มูลค่าที่ตราไว้หุ้นละ 1 บาท ให้แก่ Sojitz Corporation ซึ่งเป็นการเสนอขายหุ้นสามัญเพิ่มทุนให้แก่บุคคลในวงจำกัดตามแบบมอบอำนาจทั่วไป (General Mandate) ในราคาเสนอขาย 7.7950 บาทต่อหุ้น รวมเป็นเงินทั้งสิ้น 436,520,000 บาท และกำหนดวันที่จองซื้อหุ้นสามัญเพิ่มทุนในวันที่ 3 สิงหาคม 2561 และวันที่ ชำระค่าจองซื้อหุ้นสามัญเพิ่มทุนภายในวันที่ 31 สิงหาคม 2561
ทั้งนี้ บริษัทฯ ได้รับชำระค่าจองซื้อหุ้นสามัญเพิ่มทุนจาก Sojitz Corporation ซึ่งเป็นนักลงทุนที่จองซื้อและได้รับจัดสรรหุ้นสามัญเพิ่มทุนในราคา 7.7950 บาทต่อหุ้น รวมเป็นเงินทั้งสิ้น 436,520,000 บาท ในวันที่ 20 สิงหาคม 2561
อนึ่งราคาหุ้น TTCL ปิดตลาดวันนี้ที่ระดับ 8.15 บาท ราคาไม่เปลี่ยนแปลง สูงสุดที่ระดับ 8.30 บาท ต่ำสุดที่ระดับ 8.15 บาท ด้วยมูลค่าการซื้อขาย 6.89 ล้านบาท